ET Euroopa Liidu Teataja C 251/20

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 251/29)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) nr 2081/92

“STELVIO” EHK “STILFSER”

EÜ nr: IT/00255/07.10.2002

KPN ( X ) KGT ( )

Käesolev kokkuvõte on koostatud teavitamise eesmärgil. Kõikide üksikasjade suhtes palutakse huvitatud isikutel, eelkõige asjaomast kaitstud päritolunimetust kandvate toodete tootjatel tutvuda kas siseriikliku tasandi asutustest või Euroopa Komisjoni pädevatest talitustest kättesaadava tehnospetsifikaadi täieliku variandiga.

1. Liikmesriigi pädev asutus

Nimi: Ministero delle Politiche Agricole e Forestali Aadress: Via XX Settembre n. 20 — IT-00187 Roma Tel: (06) 481 99 68 Faks: (06) 42 01 31 26 E-post: QTC3@politicheagricole.it

2. Taotleja

2.1 Nimi: Società Cooperativa a r. l. MILKON Südtirol — Alto Adige

2.2 Aadress:

Via Campiglio, 13/a — IT-39100 Bolzano Tel: (0471) 45 11 11 Faks: (0471) 45 13 33

2.3 Liikmed: Tootjad/töötlejad (X) muu ( )

3. Toote liik

klass 1.3.: Juust

4. Tehnospetsifikaadi kirjeldus

(artikli 4 lõikes 2 sätestatud nõuete kokkuvõte)

4.1 Nimetus: “Stelvio” ehk “Stilfser”

4.2 Kirjeldus: Tarbimisvalmina on juust “Stelvio” ehk “Stilfser” pärast vähemalt kuuekümnepäevast laagerdumist silindrikujuline lamedate või peaaegu lamedate külgedega ja sirge või kergelt nõgusa äärega. Juustu mõõtmed on järgmised: kaal kaheksa kuni kümme kilogrammi, diameeter 36 kuni 38 cm ning kõrgus 8 kuni 10 cm. Kuivaine rasvasisaldus on vähemalt 50 % ja niiskusesisaldus on kuni 44 %. Kooriku värvus peab olema kollakasoranžist oranžikaspruunini. Juustu tekstuur on tihke, painduv ja elastne. Juust on kahvatu õlgkollase värvusega ja korrapäratult paiknevate aukudega väikesest keskmise suuruseni.

4.3 Geograafiline piirkond: Juustu “Stelvio” ehk “Stilfser” toodetakse kaitstud päritolunimetuse piirkonnas, mis hõlmab tehnospetsifikaadis loetletud Bolzano piirkonnad. Nimi “Stelvio” tähistab eeskätt Stelvio Rahvuspargi mägipiirkonda, mis on hästi tuntud rahvusvaheline turismi sihtkoht.

4.4. Päritolutõend: Tootmisprotsessi iga etappi tuleb jälgida ning dokumenteerida igas etapis kõik sisendid (lisatud tooted) ja väljundid (valmistatud tooted). See koos kontrolliasutuse hallatavate nimekirjadega, kuhu on kantud põllumajandustootjad, tootjad, laagerdajad ja pakendajad, tagab toote jälgitavuse kokku tootmisahela jooksul. Kõiki nimekirjadesse kantud füüsilisi ja juriidilisi isikuid võib kontrolliasutus kontrollida vastavalt tehnospetsifikaadile ja asjakohasele kontrollikavale.

4.5 Tootmismeetod: Tehnospetsifikaadis sätestatud üks tingimus on, et juustu “Stelvio” ehk “Stilfser” tootmiseks kasutatav piim peab olema lehmapiim. Suvise karjatamisperioodi jooksul alpikarjamaadel tuleb lehmi toita värske rohuga ja laudas hoidmise ajal peab neid toitma peamiselt heina ja siloga maksimaalselt kuni 15 kg looma kohta. Vajaduse korral võib piima kergelt koorida, et rasvasisaldus jääks 3,45 ja 3,6 % vahele. Piimale lisatakse looduslikku laapi piima töötlemiseks temperatuuril 32–33 °C. Piima kalgendamiseks kuluv aeg jääb 20 ja 27 minuti vahele, misjärel kohupiimaterad purustatakse. Pärast soovitud suuruseni purustamist kohupiim segatakse ja seejärel pressitakse, seejärel pannakse kerad õige happelisuse taseme saavutamiseni kontrollitud keskkonnaga ruumi. Soolamine toimub kerade immutamise teel soolvees. Seejärel jäetakse need sobivates tingimustes puitplaatidel laagerduma.

Karjakasvatus, piima säilitamine ja kõik järgmised tervete kerade töötlemise, kalgendamise, laagerdamise ja pakendamise etapid tuleb teostada punktis 4.3 määratletud piirkonnas, et tagada jälgitavus ja kontroll ning säilitada toote kvaliteet.

4.6 Seos piirkonnaga: Kõnealuse juustu kvaliteet ja konkreetsed omadused tulenevad peamiselt loomadele põhitoiduks olevast kõrgete mägialade taimestikust ning täpsest tootmismeetodist.

Juust “Stelvio” ehk “Stilfser”, mida traditsiooniliselt toodetakse tehnospetsifikaadis kindlaksmääratud piirkonnas, on läbi aegade säilitanud oma erijooned, mis tulenevad Stelvio-Stilfseri mägipargi alpikeskkonnast, kus toimub enamik tootmisest (kõrgusel 500 kuni 2 000 meetrit). Alto-Adige alpipiirkonna kliimatingimused ja isegi pinnas mõjutavad karjale antava sööda ning toodetava juustu laadi.

Keskkonnateadlik karjamaade hooldus on loonud tingimused sealse küllusliku taimestiku toetamiseks. Mõnes ajaloolises tekstiski räägitakse alpikarjamaade rohust (marbl ja madaun), mis on aidanud parandada toodetava piima kvaliteeti.

Juustu “Stelvio” ehk “Stilfser” laagerdamine on tootmisprotsessi oluline ja eriline etapp, mis toimub puitplaatidel. Kasutatakse traditsioonilist töötlusmeetodit, mille puhul tervet kera pööratakse ja kera pinda pestakse nõrga soolalahusega vähemalt kaks korda nädalas. Esimese kahe või kolme laagerdamisnädala jooksul lisatakse juustu pesemiseks kasutatavale soolalahusele kohalikku mikrofloorat, mis koosneb alamliiki Arthobacterium ja sugukonda Brevibacterium kuuluvate erinevatest aeroobsete bakterite tüvedest. Selles etapis kasutatavad kindlad tüved annavad juustu pinnale iseloomuliku kollakas-oranžikaspruuni värvuse ja ka teised juustule “Stelvio” ehk “Stilfser” iseloomulikud organoleptilised omadused (aroomi ja maitse). See värvus on looduslik ja tuleneb nimetatud kohalike bakterite tüvede vohamisest. Nimetatud segakultuuri koostis on täiesti ainulaadne.

4.7 Kontrolliasutus:

Nimi: I.N.E.Q. — Istituto nord Est Qualità Aadress: via Nazionale, 33/35 — IT-33030 Villanova di San Daniele del Friuli (UD). Tel: (0432) 95 69 51 Faks: (0432) 95 69 55

4.8 Märgistus: Juustu “Stelvio” ehk “Stilfser” müüakse kas tervete kerade või tükkidena.

Tervete keradena müüdav juust “Stelvio” ehk “Stilfser” kannab päritolunimetuse etiketti, mis kinnitatakse alles pärast seda, kui juust on laagerdunud kuuskümmend päeva, ja pitserit, mis näitab partiid, tootmiskuupäeva ja tootja koodi.

Nendele kirjelduste kohaselt toodetud juustu terved kerad lõigatakse tükkideks alles pärast päritolunimetusega etiketi lisamist. Juustu “Stelvio” võib tükkidena pakendada ka väljaspool päritolunimetuse määratud piirkonda.

Juustu “Stelvio” ehk “Stilfser” tükke müüakse päritolunimetust tähistava etiketiga, mis kinnitatakse sinna alles pärast seda, kui kogu kera on laagerdunud kuuskümmend päeva, või isekleepuva etiketiga, mille kinnitab juustutükile volitatud tootja pakendamisetapis, ja/või eeltrükitud, päritolunimetusega “Stelvio” ehk “Stilfser” ümbrises.

Müüki minevad tooted kannavad päritolunimetusele osutavat erietiketti.

Päritolunimetuse etikett sisaldab punaste tähtedega kirjutatud sõnu Stilfser Stelvio, nagu on kehtestatud tehnospetsifikaatides.

4.9 Siseriiklikud nõuded: —